מוטי רייף

מוטי רייף (נקרא גם "מוטי רייפ", נולד ב-28 באוגוסט 1964) הוא יזם, איש עסקים ומפיק אירועי אופנה וטלוויזיה ישראלי.

ביוגרפיה

רייף נולד בחיפה. אביו היה מדריך תיירים ואמו עקרת בית. בגיל 16 השתתף כדוגמן בתצוגות אופנה. שירת בצה"ל בחיל המודיעין. לאחר שחרורו בתחילת שנות העשרים לחיו עבר לגור בתל אביב. הא עבד ברשת האופנה "ראש אינדיאני". הוא הלביש את צמד הבטלנים שהופיעו באירוויזיון 1987. הוא ניהל בוטיק אופנה בחיפה ובתל אביב, בהם מכר, בין היתר, בגדים תחת המותג "מוטי רייף". במקביל ניהל מערכות יחסים מתוקשרות עם דוגמניות ידועות, ושמו אוזכר פעמים רבות במדורי הרכילות. בשנת 1988 הצטלם כדוגמן לווידאו קליפ של השיר מה נתת לי ששרה ירדנה ארזי.
בסוף שנות השמונים נכנס כשותף עם מארגנת תצוגות האופנה שלווה בין גל. לאחר מכן הם הסתכסכו, והוא פתח חברה עם הדוגמנית פינצ'י מור, והם החלו לארגן תצוגות אופנה. כעבור כשנתיים היה אחראי להפקתן של כ-50 תצוגות מדי חודש. הוא אירגן אירועי השקות לבשמים ותצוגות למעצבים מובילים. היה הראשון שהעיז לתת במה לדנה אינטרנשיונל.
לאחר מכן החל לעסוק גם בהפקת אירועים שונים. הוא ביים והפיק את תחרות "תגלית השנה".
בשנים 1993 -2003 הפיק את טקסי בחירת מלכת היופי ששודרו בטלוויזיה.
במקביל נכנס כשותף בסוכנות הדוגמנות לוק.
בסוף שנות ה-90 החל להפיק תוכניות טלוויזיה בישראל. ונכנס כשותף באולפני מימד. היה שותף להפקת אירוע היובל לאופנה הישראלית, במסגרת חגיגות היובל למדינת ישראל. הקים עם איתן אבוט, ממנכ"לי אולפני מימד, את חברת "מימד מוטי רייפ". מאוחר יותר הצטרף לחברה כשותף שלישי, גיא המאירי. הם הפיקו בשנת 1999 את טקס פרסי האופנה הישראלי ששודר בערוץ 2. הם גם הפיקו התוכנית "מהפך", שהגישה אורנה דץ בערוץ 2 בשנים 2001-2005,
בשנת 2002 שימש שופט לצד רמה מסינגר וגלית לוי בתוכנית המציאות "אני רוצה להיות נטליה" ששודרה בערוץ ויוה, במהלכה חיפשו כפילה לכוכבת הטלנובלות הארגנטינאית נטליה אוריירו.
בשנת 2003 מונה לקונסול (נספח) התרבות בלוס אנג'לס, אך אחרי שלושה חודשים עזב את התפקיד. כעבור כשלוש שנים חזר לגור בישראל.
בשנת 2005 הפיק את הסרט התיעודי "Life After Tomorrow", בהשתתפות השחקנית שרה ג'סיקה פרקר, המציג את השימוש בילדות בעולם הבידור. הסרט זכה בפרס "הסרט הדוקומנטרי הטוב ביותר" ובפרס הבימוי בפסטיבלים שונים.
בשנת 2006 הפיק את הסרט הדוקומנטרי "Brave Miss World", בבימויה של ססיליה פק (בתו של השחקן הנודע גרגורי פק), שבמרכזו האונס שעברה השחקנית-דוגמנית לינור אברג'יל, לפני שזכתה בתואר "מיס עולם" ב-1998. הסרט היה מועמד לפרס אמי באוגוסט 2014.
בשנת 2007 היה רייף שופט לצד יהורם גאון ויעל בר זוהר בתוכנית המציאות הדבר הגדול הבא, ששודרה בערוץ 2 במסגרת זכיינית השידור "רשת".
בשנת 2011 ייסד רייף את חברת הפקת האירועים, "רייפ אנטרטיינמנט", מחברות ההפקה המובילות בישראל בעולם האופנה. באמצעות חברה זו רייף הוא ממארגני שבוע האופנה בתל אביב.
בשנת 2012 יצא מהשותפות שלו עם איתן אבוט בחברת הפקות הטלוויזיה.
בשנת 2012 נבחר במקום הראשון ברשימת "100 המשפיעים בתעשיית האופנה" של מגזין "את".
ב-2016 השתתף בסדרה תיעודית בת 6 פרקים, "סיפורי בדים", ששודרה בערוץ yes דוקו, ועסקה בפער הגדול בין הזוהר של עולם האופנה למציאות מאחורי הקלעים.
רייף הוא אחד משבעת נציגי רשימת תל אביב אחת במועצת עיריית תל אביב-יפו.
רייף משמש כנשיא אגודת הידידים והידידות של עמותת רוח נשית.

חיים אישיים

רייף והזמרת פנינה בריק, שהייתה בעבר חברת להקת סקסטה עבדו יחד בהפקות, ובתקופה זו נולדו להם תאומים. הוא יצא מהארון, ולאחר מכן סיפר כי במשך שנים רבות הסתיר את היותו הומוסקסואל ואף ניסה בצעירותו טיפולים שונים כדי לשנות את הנטייה המינית שלו.